Povedali o knihe

Nevedel som sa od nej odtrhnúť!

Láska k Aziatkám mapuje vzrušujúce zážitky mladého a odvážneho Slováka Ľuba, ktorému pri nadväzovaní známostí s opačným pohlavím nestačí len nabrať odvahu osloviť neznáme dievča, ale musí neustále bojovať s mnohými bariérami a zvláštnosťami ázijskej kultúry. Je to humorné i dojímavé (často navyše napínavé) čítanie nielen pre šťastne zadaných, ale aj pre tých, ktorí o podobných dobrodružstvách snívajú.

Peter Švaral (cestovateľ, online podnikateľ)

Láska k Aziatkám je pre mňa knihou z kategórie tých, ktoré sa čítajú „na jeden dych“. Príbeh je písaný veľmi pútavo a zaujme vás od prvých viet. Ak raz začnete, neviete prestať. Chcete poznať, čo bude ďalej, ako sa vyvinie Ľubov vzťah a čo nové sa mu na ceste za láskou prihodí.

Jana Bieliková (digitálna účtovníčka)

Kniha mi pripomínala seriál How I Met Your Mother, len nie je o architektovi v New Yorku, ale o digitálnom nomádovi zo Slovenska v Ázii. Ak sa ti ten seriál páčil tiež, myslím, že sa ti bude páčiť aj táto kniha. Okrem príhod z randenia je tento Ľubov príbeh plný zamyslení o živote, brutálnych kultúrnych rozdielov a vtipných príhod.

Mišo Duchoň (tréner, blogger)

V knihe je všetko – vzrušenie, sex, láska, nádej a radosť, ale i smútok, nostalgia, bolesť a trpké skúsenosti. Život je o emóciách a o nich je aj táto kniha. Aj preto sa tak dobre číta.

Beáta Oravcová (image konzultantka)

Klobúk dole, ako úprimne autor píše o negatívnych veciach. Niekedy spravil doslova až duševný striptíz, na čo rozhodne nemá odvahu každý. Knihe to však pridáva na autenticite.

Milan Šillík (cestovateľ, Android programátor)

Kniha Láska k Aziatkám je pikantným a zaujímavým čítaním, autor píše pútavo, nebojí sa byť úprimný a v knihe odhaľuje svoje príjemné aj nepríjemné skúsenosti. Pre mňa ako človeka, ktorý sám občas v Ázii randí, je navyše kniha veľmi prínosná. Odporúčam!

Peter Kincel (cestovateľ, grafik a webdizajnér)

Všetkým dievčatám z Ázie, ktoré sú mojou každodennou inšpiráciou.

Obsah

Predslov

Časť 1. Obyčajný chlapec s láskou k Aziatkám

Časť 2. Slobodný a plný očakávaní

Časť 3. Lovec žien túžiaci po láske

Časť 4. Späť do reality

Časť 5. Zrazený k zemi

Poďakovanie

O autorovi

Predslov

Knihu Láska k Aziatkám som napísal nie len pre svojich fanúšikov, tých, ktorí čítajú môj blog Sám Sebe Pán™ alebo sledujú moje kroky cez Facebook či Instagram, ale aj pre tých, ktorých zaujíma cestovanie, ázijská kultúra, ázijské dievčatá a medzinárodné, medzirasové a medzikultúrne vzťahy.

Čo po roku písania z Lásky k Aziatkám vzišlo, sa nedalo naplánovať. Pôvodne to mala byť 100 až 150-stranová kniha o randení a sexe s Aziatkami. Nakoniec sa z nej však stala skoro 400-stranová kniha s podstatne hlbším posolstvom. Stala sa z nej kniha o spoznávaní samého seba.

Či sa ti páčia ženy alebo muži; či si aktuálne vo vzťahu alebo nie; či máš deti alebo nie; verím tomu, že táto kniha ti bude mať čo povedať. Zistíš, ako berú dievčatá z rôznych ázijských krajín vzťahy, randenie, pohlavný styk, či lásku. V čom sú Aziatky iné a čím sa líši ich kultúra, zvyky a správanie. Dozvieš sa, ako sa k svojim partnerom správajú Japonky, Kórejky alebo Taiwanky. Čo pre ne znamená bozk, držanie rúk, láska, vzťah, či sex na jednu noc. Zistíš, po čom túžia a čo sa im nepáči.

Láska k Aziatkám je však omnoho viac. Dozvieš sa, ako Aziatky reagujú na mužove správanie. Naučíš sa aj niekoľko trikov, ktoré ti pomôžu mať s Aziatkami či ženami všeobecne väčší úspech. Pochopíš, čo majú tvoji rodičia spoločné s tvojim romantickým životom, no hlavne, možno si práve vďaka knihe Láska k Aziatkám uvedomíš, že musíš začať od seba. Že ty si strojcom svojho vlastného šťastia, a že iba ty sám máš možnosť zmeniť svoj svet k lepšiemu.

Mojím celoživotným poslaním je umožniť čo najväčšiemu množstvu ľudí žiť šťastnejší a plnohodnotnejší život. Aj keď je táto knižka pre to tak trochu nezvyčajným nástrojom, verím, že k tomu dopomôže aj tebe.

♦

Všetky príbehy sú záznamom skutočných udalostí tak, ako si ich pamätá autor. Kvôli ochrane súkromia boli v príbehoch zmenené mená, ktoré by mohli skompromitovať totožnosť tých, o ktorých sa v knihe píše. Všetky fotografie použité v knihe sú ilustračné a akákoľvek podobnosť s popisovanými príbehmi je čisto náhodná.

ČASŤ 1.

OBYČAJNÝ CHLAPEC S LÁSKOU K AZIATKÁM

I.

„Aziatky sú úžasné! Milujú belochov, majú nesmierne hladkú pokožku, obliekajú sa roztomilo a sexi, a ako bonus sú naozaj úzke,“ hovorí mi môj spolubývajúci zo Slovenska. V Sydney v Austrálii je už niekoľko mesiacov, zatiaľ čo ja som tam prišiel iba pred niekoľkými dňami.

Dovtedy som mal s Aziatkami nulové skúsenosti. V Prievidzi, odkiaľ pochádzam, žilo akurát tak niekoľko rodín Vietnamcov, ktorí imigrovali na Slovensko ešte počas socializmu. Ich deti však boli podstatne mladšie ako ja - stále v detskom veku. Počas môjho štúdia na strednej škole v Bratislave som taktiež nespoznal nikoho z Ázie. Možno to bolo aj tým, že som študoval nemčinu a po anglicky som vedel iba niekoľko fráz z filmov, hudby a práce na počítači.

Na Slovensku som žiadnu Aziatku nespoznal, ale keď sa nad tým spätne zamyslím, vždy sa mi páčili ázijské typy. Keď sa ma niekto opýtal, tvrdil som, že nemám žiadny obľúbený typ dievčat. V skutočnosti však dievčatá, ktoré sa mi páčili, mali väčšinou tmavé vlasy, tmavé oči, tmavšiu pleť a boli nižšieho vzrastu.

Ivka, s ktorou som ešte v Prievidzi niekoľko mesiacov randil, mala „ázijské oči” - ako som jej aj viackrát povedal. Neviem prečo, no práve to ma na nej najviac priťahovalo. Taktiež si pamätám, ako sa mi vždy páčila o niekoľko rokov mladšia Stanka, ktorú si kamaráti práve kvôli jej „ázijským očiam” často doberali, že je polovičnou Vietnamkou. V tej dobe by mi však ani vo sne nenapadlo, že sa neskôr dievčatá z Ázie stanú mojou doživotnou láskou.

♦

Je rok 2009, mám dvadsaťjeden rokov a práve som prišiel na tri roky študovať do Sydney v Austrálii. Môj spolubývajúci, Marek, mi opäť raz vychvaľuje Aziatky a chvastá sa tým, aké je vyspať sa s nimi jednoduché. Ony mu vraj potom vyvolávajú a on im nezdvíha. Pravý gentleman.

Po týždni v Sydney ma ale Aziatky príliš nezaujali. Niekoľko ich spoznávam v škole. Ulice v centre mesta sú ich plné. Avšak tak ako iným, ktorí predtým neboli nikde mimo Európy, všetky sa mi zdajú rovnaké a výzorom podpriemerné.

Spoznávam o niekoľko rokov staršiu sexi blondínu z Bratislavy, ktorá je mojim prvým dievčaťom v Austrálii. Je krásna a sám som prekvapený, že má o mňa záujem. Vzťah s ňou však nakoniec odmietam kvôli Jing, mojej prvej Aziatke.

Koniec ukážky

Láska k Aziatkám - Intímna spoveď mladého Slováka s vášňou pre ázijské dievčatá

© 2017, Lubo Jurík

Všetky práva vyhradené

Vydal SÁM SEBE PÁN, s.r.o.

Prvé vydanie, https://samsebepan.sk

ISBN 978-80-972724-2-5

Table of Contents

Obálka

Tiráž

Povedali o knihe

Venovanie

Obsah

Predslov

Časť 1. Obyčajný chlapec s láskou k Aziatkám